2020. gada 9. aprīlī Rīkojums Nr. 176

Rīgā (prot. Nr. 23 7. §)

**Par apropriācijas palielināšanu Veselības ministrijai**

1. Finanšu ministrijai atbilstoši likuma "Par valsts apdraudējuma un tā seku novēršanas un pārvarēšanas pasākumiem sakarā ar Covid-19 izplatību" 22. pantam palielināt dotāciju no vispārējiem ieņēmumiem un apropriāciju Veselības ministrijas budžeta apakšprogrammā 33.17.00 "Neatliekamās medicīniskās palīdzības nodrošināšana stacionārās ārstniecības iestādēs" finansēšanas kategorijā "Akcijas un cita līdzdalība pašu kapitālā" 14 108 837*euro* apmērā. Par minēto summu ar finanšu ieguldījumu palielināt pamatkapitālu valsts sabiedrībai ar ierobežotu atbildību "Bērnu klīniskā universitātes slimnīca", valsts sabiedrībai ar ierobežotu atbildību "Paula Stradiņa klīniskā universitātes slimnīca" un sabiedrībai ar ierobežotu atbildību "Rīgas Austrumu klīniskā universitātes slimnīca", lai segtu izdevumus, kas radušies saistībā ar Covid-19 uzliesmojumu, tai skaitā:
   1. valsts sabiedrībai ar ierobežotu atbildību "Bērnu klīniskā universitātes slimnīca" medicīnisko iekārtu iegādei 3 611 547 *euro* apmērā;
   2. valsts sabiedrībai ar ierobežotu atbildību "Paula Stradiņa klīniskā universitātes slimnīca" medicīnisko iekārtu iegādei 3 698 365 *euro* apmērā;
   3. sabiedrībai ar ierobežotu atbildību "Rīgas Austrumu klīniskā universitātes slimnīca" medicīnisko iekārtu iegādei 6 798 925 *euro* apmērā.
2. Finanšu ministram normatīvajos aktos noteiktajā kārtībā informēt Saeimu par šā rīkojuma 1. punktā minēto apropriācijas palielināšanu.
3. Pamatkapitāla palielinājums valsts sabiedrībai ar ierobežotu atbildību "Bērnu klīniskā universitātes slimnīca", valsts sabiedrībai ar ierobežotu atbildību "Paula Stradiņa klīniskā universitātes slimnīca" un sabiedrībai ar ierobežotu atbildību "Rīgas Austrumu klīniskā universitātes slimnīca", lai segtu izdevumus, kas radušies saistībā ar Covid-19 uzliesmojumu, tiek sniegts, ievērojot Eiropas Komisijas 2011. gada 20. decembra lēmumu "Par Līguma par Eiropas Savienības darbību 106. panta 2. punkta piemērošanu valsts atbalstam attiecībā uz kompensāciju par sabiedriskajiem pakalpojumiem dažiem uzņēmumiem, kuriem uzticēts sniegt pakalpojumus ar vispārēju tautsaimniecisku nozīmi" (2012/21/ES).
4. Šā rīkojuma 1. punktā minēto iekārtu iegādei Veselības ministrijai (valsts sabiedrībai ar ierobežotu atbildību "Bērnu klīniskā universitātes slimnīca", valsts sabiedrībai ar ierobežotu atbildību "Paula Stradiņa klīniskā universitātes slimnīca", sabiedrībai ar ierobežotu atbildību "Rīgas Austrumu klīniskā universitātes slimnīca") ārkārtējas nepieciešamības gadījumā ir tiesības piemērot Publisko iepirkumu likuma 3. panta astotajā daļā noteikto izņēmumu.

Ministru prezidents A. K. Kariņš

Veselības ministre I. Viņķele